Anargiste sal oorneem as ons uittree, sê ZumaPres. Jacob Zuma op 1 Mei 2016 tydens die Werkersdag-byeenkoms in Mamelodi, oos van Pretoria (Foto: Skermskoot uit YouTube-video) Pres. Jacob Zuma het Sondag tydens sy Werkersdagtoespraak gesê indien die ANC mag sou verloor in Suid-Afrika, sal anargiste oorneem. “Demokrasie laat toe dat ons elke vyf jaar, die mag skud en evalueer, om te kyk waarheen die mag moet gaan. Ons moet nie die mag verloor nie. As ons die mag verloor, sal die land in die hande wees van chaotiese mense, anargiste, en ons sal in die moeilikheid wees,” het Zuma in Mamelodi, oos van Pretoria, gesê. “Daar sal nie ŉ beweging vorentoe wees nie. Ons moet weet dat die werkersklas in elke land die meerderheid is. Dit is die werkers wat dit moet verstaan.” Zuma het gesê die party sal “mense hanteer wat te veel praat”, terwyl die ANC sy veldtog verskerp voor die plaaslike regeringsverkiesing op 3 Augustus. “Ons sal vir die land verduidelik wie hulle is. Wat hulle probeer om te doen. Ons sal alles hanteer wat al gesê is.” Zuma het gesê die ANC het al talle progressiewe wette ingestel om vir die saak van die werkersklas te veg en om hul regte te beskerm. “Sou hierdie wette daar gewees het sonder die ANC? Nee. Sonder die ANC aan bewind sal hierdie land in groot moeilikheid wees,” het hy gesê onder luide toejuiging van duisende mense wat die byeenkoms bygewoon het. “Ons grondwet hou ook ander regte in wat belangrik is vir werkers, byvoorbeeld die reg tot water, behuising en ander sosio-ekonomiese regte, die reg tot toegang tot inligting en aanspreeklikheid van staatsondernemings.” Zuma het gesê die ANC-alliansie met die SA Kommuniste Party en vakbondfederasie Cosatu is gemeenskaplik voordelig. “Ons leiers, wat wysheid het, het gevoel dat die werkers op hul eie nie genoeg is in die Suid-Afrikaanse konteks nie. Dit is belangrik dat die hoofparty van die werkers georganiseerd moet wees en saam met die werkers werk, en ook die denkproses van die werkers moet vorm, en ook saam met die ANC moet werk sodat almal mekaar kan beskerm. Ons het mekaar meer nodig as wat ons dink.” Video van pres. Jacob Zuma op die verhoog (Video deur die gebruiker Maryke Vermaak op YouTube gelaai):